钦定古今图书集成/明伦汇编/官常典/第793卷 > 罗必元
## 钦定古今图书集成/明伦汇编/官常典/第793卷 > 罗必元

按《宋史》本传：“必元，字亨父，隆兴进贤人。嘉定十年进
士，调咸宁尉，抚州司法参军，崇仁丞，复摄司法。郡士
曾极题金陵行宫龙屏，迕丞相史弥远谪道州，解吏
窘极甚，必元释其缚，使之善达。真德秀入参大政，必
元移书曰：‘老医尝云，伤寒坏证，惟独参汤可救之，然其活者十无二三。先生其今之独参汤乎’？调福州观”
察推官。有势家李遇夺民荔支园，必元直之，遇为言
官，以私憾罢之。知馀干县。赵福王府骄横，前后宰贰
多为挤陷。至是，以汝愚墓占四周民山，亦为直之言
于州曰：“区区小官，罢去何害？”人益壮其风力。淳祐中，
通判赣州。贾似道总领京湖，克剥至甚。必元上疏以
为蠹国脉，伤民命，似道衔之，改知汀州，为御史丁大
全按去。后起干行在粮料院。钱塘有海鳅为患，漂民
居，诏方士治之，都人鼓扇成风，必元上疏力止之。帝
召见曰：“见卿《梅花诗》，足知卿志。”度宗即位，以直宝章
阁兼宗学博士致仕。卒，年九十一。必元尝从危稹、包
逊学，最为有渊源，见理甚明，风节甚高，至今乡人犹
尊慕之云。